Vrå Højskole håber på at ride det økonomiske stormvejr af efter positiv tilkendegivelse fra Slots- og Kulturstyrelsen i forhold til tilbagebetaling af tilskud, som højskolen uberettiget har modtaget.

Vrå Højskole har i de seneste måneder været ude i et økonomisk stormvejr, som har truet højskolen på eksistensen. Nu ser den nordjyske højskole dog ud til at ride stormen af. - Det bliver stramt, men det kan lade sig gøre på en måde, hvor vi stadig kan give vores elever et ophold af høj kvalitet, siger Anne Marie Heide Hviid, der er bestyrelsesleder for Vrå Højskole, i en pressemeddelelse. Højskolens økonomiske kvaler begyndte, da man i efteråret 2021 opdagede, at der under den tidligere forstander var sket fejl i administrationen af tilskud fra staten. Vrå Højskole havde fået udbetalt for mange penge i tilskud, og da fejlen blev opdaget, valgte højskolen at rette henvendelse til Slots- og Kulturstyrelsen for at gøre opmærksom på fejlen. Højskolen bad om lov til at rette fejlen og betale pengene tilbage. Positivt svar fra styrelse Nu skriver Slots- og Kulturstyrelsen i en partshøring, at de har til hensigt at imødekomme Vrå Højskoles ønske om en otte-årig afdragsordning uden rentetilskrivning. - Vi er i bestyrelsen glade for den velvilje og gode behandling, vi har mødt hos Slots- og Kulturstyrelsen, der har vist stor forståelse for den vanskelige situation, højskolen befinder sig i. Og med den afgørelse, der nu er på vej fra styrelsen, tror vi igen på, at vi kan skabe en økonomisk bæredygtig fremtid for Vrå Højskole, siger Anne Marie Heide Hviid. Samlet er der tale om 5,4 millioner kroner, som Vrå Højskole uberettiget har fået udbetalt i årene fra 2017 til 2020. Her har der i en årrække ikke har været tilstrækkelig dokumentation for udbetalingen af forhøjet tilskud for unge, der ikke har afsluttet en ungdomsuddannelse, eller for hvem et højskoleophold har været en del af deres uddannelsesplan, oplyser Vrå Højskole. - Når man søger om forhøjet tilskud til en elev, skal der foreligge en uddannelsesplan fra elevens kommune, som anbefaler højskoleopholdet. Det har der ikke gjort for et stort antal af de elever, skolen har taget imod, og derfor var skolen ikke berettiget til det tilskud, der rent faktisk blev udbetalt, lyder det i pressemeddelelsen fra højskolen. Vrå Højskole er grundlagt i 1872 under navnet Stenum Højskole. Den har haft til huse i Vrå siden 1890.